Helsingin Sanomien toimittaja kertoi itse hätäkeskuspuhelussa olevansa toinen HS:n Viestikoekeskusuutisointiin osallistuneista toimittajista.

Toimittaja Laura Halmisen asianajaja Kai Kotirannan kanssa oikeudessa tiistaina. JOHANNA MATTINEN

Helsingin käräjäoikeudessa alettiin tiistaina puida Helsingin Sanomien toimittajan Laura Halmisen kotiin tehdyn kotietsinnän edellytyksiä. Halmisen näkemyksen mukaan kotietsintä on ollut kokonaisuudessaan laiton ja vaatii, että takavarikko kumotaan ja viedyt esineet palautetaan hänelle.

Keskusrikospoliisin näkemyksen mukaan esineet ovat merkityksellisiä käynnissä olevassa esitutkinnassa, jossa puidaan turvallisuussalaisuuden rikkomista. Rikosepäily liittyy HS:n joulukuussa julkaisemaan artikkeliin Viestikoekeskuksesta.

KRP halusi salata

Keskusrikospoliisin mukaan Helsingin Sanomien toimittaja ilmoitti jo hätäkeskuspuhelussa tietokoneen tuhoamisen liittyvän kirjoittamaansa tietovuotoartikkeliin.

KRP vaati Halmisen soittaman hätäkeskusnauhan salaamista. KRP:n mukaan hätäkeskusnauhalta löytyy " elementtejä " , jotka liittyvät siihen, miksi toimittajaa on syytä epäillä rikoksesta. Oikeuden mukaan hätäkeskusnauhasta tehdyssä litteroinnissa ei sinänsä ole mitään salattavaa, vaan sen sisältämiä tietoja on käsitelty jo julkisuudessa, vaikka keskustelun merkitys olisi riitainen.

Halminen oli vasaroinut tietokonettaan asuintalonsa kellarissa 17. joulukuuta, josta oli aiheutunut savua. Halminen soitti savun vuoksi hätäkeskukseen. Paikalle saapunut partio kutsui apuvoimia, ja teki kotietsinnän Halmisen kotiin saatuaan selville, kuka Halminen oli.

Iltalehti julkaisee Halmisen hätäkeskuspuhelun litteroinnin, josta selviää keskustelun kulku hätäkeskuksen päivystäjän kanssa.

Näin hätäkeskus puhelu eteni:

Päivystäjä: Hätäkeskus.

Halminen: Laura Halminen, terve.

Halminen: Terve. (Kertoo osoitteen) Kellarikerros, saattaa olla tulipalo. Mä tein siellä, jotain johon en vastaa nyt, mut palokunta mielellään mahdollisimman pian tarkistamaan. Kyseessä on siis tek-tekniikkaräjähdys. Siel saattaa palaa.

Päivystäjä: (Sanoo kadunnimen) [Halminen: Ja tosi äkkiä. Tää on helvetin iso talo.] Helsinki? Helsinki, niinkö?

Halminen: Helsinki

Päivystäjä: Joo

Halminen: Ja toivotaan äärimmäisen nopeita toimia,

Päivystäjä: Joo, mikä siellä palaa.

Halminen: Tietokoneen akku räjähti. Mä oon lapsen kans, mä-mä en voi lähtee nyt enää kattomaan sinne mitä siellä tapahtuu. Siksi mä toivoisin et te tulisitte äkkiä. Me ollaan pihalla. Me päästetään palokunta myöskin sisään.

Päivystäjä: Odota hetki. Älä sulje puhelinta. Niin, hälyttelen sinne apua.

Halminen: Kyllä

[Ei puhetta, 00:54-01:17]

Halminen: Haloo, kuuletsä mua vielä?

Päivystäjä: Aa, joo, kyllä kuulen tässä [EPÄSELVÄÄ]

Halminen: Hyvä.

Päivystäjä: Ihan kellarissa olitte niinkö?

Halminen: Kyllä, kellarikomerotilat.

Päivystäjä: Tila. Ja tota, se räjähti se akku, tietokoneen akku?

Halminen: Joo, kyllä. Ja sit juostii.

Päivystäjä: Joo, selvä. Oliko se tämmöinen kannettava tietokone? Vai...

Halminen: Läppäri joo.

Päivystäjä: Okei. [TAUKO] Näitkö sinä, että oisko se tarttunut mihinkään tää kyseinen tulipalo?

Halminen: Siin o, siis siin on kato siin on kellari-kellarikomeroita vieressä jossa on tavaraa. Juoksin nopeesti perään, mä lähetin lapsen ulos ja äkkiä tarkistamaan. Ja tota ainakin siellä savus ja haisee. Jollon mä en nyt pysty takaamaan mitä siel tapahtuu. Mä oon ulkona, ja mä en. [Päivystäjä: mmm] Mä mä en halua mennä katsomaan mitä siel tapahtuu.

Päivystäjä: Joo, älkää menkökään, ei ei.

Halminen: Onks auto jo tulossa?

Päivystäjä: Joo, se hälytettiin, mutta heillä hetken aikaa kestää sinne keretä. [EPÄSELVÄÄ]

Halminen: Tuleeks se, tuleekse se kal-, tuleeks se Kalliosta? Vai mistä päin?

Päivystäjä: Joo, tulee kyllä joo, kyllä tulee.

Halminen: No, ei siinä hirveen kauaa sit varmaan kyl. Varmaan kyl mee, mut et mul on kato...Se on kellarikomero ja sinne tarvitaan emännänavain, et mul on tää emännänavain täs kaulas, et ei tarvi lähtee ovia rikkomaan.

Päivystäjä: Joo mut. Ja tota, ei mitään, sinne tulee apu paikan päälle. Nyt [EPÄSELVÄÄ]. Mikäli [EPÄSELVÄÄ] palo siellä leviää johonkin, niin tota sitten välittömästi uutta soittoa. Tällä hetkellä niin sinne tulee yks yksikkö tarkistaa että onko se läppärin akku siellä mihinkään levinnyt, vai ei.[EPÄSELVÄÄ]

Halminen: Joo, no siis se, alko sihisee ja sit se poksahti.

Päivystäjä: Okei, tulik...

Halminen: ...otti vähän liekkiä ja savua tuli niin kunnolla, et mä katsoin, et nyt on paras poistua.

Päivystäjä: Kyl, onk se jossain verkkovirrassa kiinni vai mitä siin on tapahtunu...

Halminen: Ei oo, ei oo, ei oo kiinni mis.

Päivystäjä: Öö, mistä se on oikosulkuun mennyt? Onk se, onk se, ook sä ladannut sitä samaan aikaa, vai mitä sille tapahtu?

Halminen: Se meni kuule vasarasta oikosulkuun.

Päivystäjä: Vasarasta?

Halminen: Jep.

Päivystäjä: Eli sä löit sitä jollakin?

Halminen: Pitää paikkasa.

Päivystäjä: Voi sinun kanssasi. Sä oot löytänyt sieltä jotain mitä ei olisi pitänyt löytää. Tota...

Halminen: Mäpä taustotan sen verran, että jos oot lukenu tässä viikonlopun uutisia tollasesta, tollasesta tietovuodosta. Kuulostaako tutulta?

Päivystäjä: Joo, kyllä.

Halminen: Mä oon toinen, niistä kirjottajista.

Päivystäjä: Aa, okei.

Halminen: Et, täs on nyt niinku täntyyp, täs on lähdesuojatapaus nyt kysymyksessä.

Päivystäjä: Ookei, joo selvä.

Halminen: Joo, akun kanssa vaan kävi onneton pieni vahinko.

Päivystäjä: Ääh, niin niin, no en neuvomaan lähe, mutta tota, mutta mutta. Totaa...

Halminen: Mut, tilanne on nyt tämänkaltainen ja apua toivotaan. Kipeästi.

Päivystäjä: Sinne, tulee, sinne tulee, toi toi, palokunta tarkistaa tilannetta ja sitten sinne tulee poliisi paikalle tarki-tarkistaa sitä tilannetta.

Halminen: No voi helvetin kuustoista, että poliisi piti.

Päivystäjä: No ei, siis rouva, jos te olette aiheuttaneet teiän varomattomalla käytöksellä sille kiinteistölle vahinkoa, niin te ootte siitä korvausvelvollinen.

Halminen: Ooko, no tota, nääksä hei, kun sä reitität kuitenkin sitä autoa, niin nääsä miten kaukana se...

Päivystäjä: Juu, kyllä mä näen, et se on tota matkalla sinne. Se on puoltoista kilometriä vielä matkaa.

Halminen: Anteeks...

Päivystäjä: Puoltoist...

Halminen: Matkalla jo?

Päivystäjä: Joo, puoltoista kilometriä vielä matkaa, että siltä [Halminen: Okei] osin, mitä sä tossa äskön vihjasit siihen, niin sitä mä en nyt sen kummemmin lähde eteenpäin kertoon. Saat itte kertoo mitä haluut sitten ku poliisipartio sinne paikalle [Halminen: Mmm] tulee. Mä kerron vaan sen, että miten se on tapahtunut ja tulee [EPÄSELVÄÄ]

Halminen: Joo, kyllä kiitos. Ja tehään tota... Mä tie-tiedän, että kaikki puhelut menevät nauhalle. Että...

Päivystäjä: Mmm mmm, juurikin näin.

Halminen: Että mikäli, mikäli asia sitten kiinnostaa. Mut keskeisintä olisi kuitenkin nyt niin kuin turvata tää kiinteistö ja turvata muut ihmiset.

Päivystäjä: Juu, sinne on apu tulossa paikan päälle. Hetken aikaa kestää.

Halminen: Ookoo, ollaanks me valmiit niinku lopettaa puhelua.

Päivystäjä: Me voidaan lopettaa puhelu, seuraa sitä tilannetta, jos siel rupee liekkejä tulee tai enmmän savua...

Halminen: Ei, ei näy mitään.

Päivystäjä: ...niin,

Halminen: Ei näy toistaiseks mitää [EPÄSELVÄÄ]

Päivystäjä: ...ni sit uus soitto tähän hätäkeskukseen.

Halminen: Onks, täs muuten mitään sellaista, et jos tulee aiheeton hälytys, niin oonks mä siitä korvausvelvollinen? [EPÄSELVÄÄ]

Päivystäjä: Ei oo, eieieiei. Ei siis, tässä tapauksessa niinku nyt te ootte itte sanonu, niin ei missään tapauksessa ole aiheeton hälytys.

Halminen: Loistavaa. [Päivystäjä: Ei...] [EPÄSELVÄÄ] helpottaa

Päivystäjä: Eih, älä semmoista. Enemmän mä olisin huolissani siitä, et jos sielt aiheutuu jotakin, niin sitte sä saatat olla korvausvelvollinen.

Halminen: Joo, no toivo-toivotaan nyt parasta. [Päivystäjä: EPÄSELVÄÄ] No joo, onhan se ollut, mutta toivotaan nyt parasta.

Päivystäjä: Elektroniikkaromua pystyy hävittään miljoonilla eri tavoilla, mut sitä ei kannata hävittää vasaralla lyömällä kellarissa.

Halminen: No ei nyt ollut, tota, kyllä mahdollista lähteä kierrätyskeskukseenkaan, ikävä kyllä. [Päivystäjä: EPÄSELVÄÄ ei muuta kun] Parhaassa tarkoituksessa on toimitettu.

Päivystäjä: Sinne tulee apu paikanpäälle.

Halminen: Kiitoksia, me odotetaan.

Päivystäjä: Hyvä. Moi moi.

Halminen: Noniin, moi, moi.